**PEŠBUS v Škofji Loki**

V okviru prijave **SPVCP Škofja Loka** na javni razpis Ministrstva za okolje in prostor iz sredstev Sklada za podnebne spremembe je v začetku aprila 2018 na OŠ Škofja Loka – Mesto stekel projekt **PEŠBUS**.

Pešbus je organizirana vsakodnevna pešpot v šolo po vnaprej predvidenih šolskih poteh po rednem urniku v spremstvu odrasle osebe. Namenjen je otrokom, ki od šole niso oddaljeni več kot 4 km, hkrati pa so jih do sedaj v šolo vozili starši.

V projektu smo predvideli naslednje trase Pešbusa:

1. **Tavčarjeva ul. – Kamnitnik – Partizanska cesta – OŠ – Novi Svet**
2. **Nad Plevno – Potočnikova – Partizanska cesta – OŠ – Novi Svet**
3. **Pod Plevno – Koširjeva c. – zdravstveni dom – Tehnik – OŠ – Novi Svet**
4. **Stara cesta – pod zdravstvenim domom – Tehnik – OŠ – Novi Svet**
5. **Puštal – Spodnji trg – Mestni trg – OŠ – Novi Svet**

1. **Poljanska cesta – Grajska pot – Mestni trg – OŠ – Novi Svet**
2. **Poljanska cesta – Kopališka ul. – Mestni trg – OŠ – Novi Svet**

Glede na interes staršev smo dodali še eno traso:

1. **Groharjevo naselje – Cesta talcev – Partizanska cesta – OŠ – Novi Svet**

**Otroke bodo na poti v šolo spremljali starši oz. stari starši otrok ter prostovoljci in bo izveden ob vsakem vremenu.** V okviru projekta otroke in starše nagovarjamo k spremembi ustaljenih navad, z namenom širjenja zavedanja o trajnostni mobilnosti. **Aktivna pot v šolo je pomembna v prvi vrsti za zdravje, samostojnost in socialni razvoj otrok ter tudi za vzgojo v cestnem prometu in čistejše okolje. Otroci, ki hodijo v šolo peš, so bolje telesno pripravljeni kot tisti, ki so do šole pripeljani.** Poveča se jutranja disciplina pri vstajanju in jutranjih opravilih, na poti se družijo z vrstniki, pri čemer širijo svojo socialno mrežo, v šolo pridejo popolnoma zbujeni in bolje pripravljeni na dojemanje učne snovi. Gre tudi za medgeneracijsko sodelovanje in prenašanje znanja npr. od starih staršev na otroke. Predvsem pa je Pešbus otrokom zabaven!

Program sofinancira tudi Ministrstvo za zdravje v okviru prizadevanj Dober tek Slovenija za več gibanja in bolj zdravo prehrano, podpira pa ga tudi Društvo upokojencev Škofja Loka.

**Pešbus bo začel »voziti« prvi šolski dan, torej 3. septembra 2018. Do konca avgusta bodo vsi prijavljeni otroci domov prejeli obvestilo z vsemi potrebnimi informacijami.**

**Prijave so še vedno mogoče. Prijavnico tako za otroke kot spremljevalce najdete na spletni strani OŠ Škofja Loka – Mesto:** <http://matjaz.splet.arnes.si/2018/08/16/pesbus-spremljana-pot-v-solo/>

**Prijavnice oddajte na šolo ali Občino Škofja Loka do petka, 24. avgusta 2018.**

**Projekt bomo organizirano - v okviru občinskega SPVCP-ja - izvajali do 21. septembra 2018. V Svetu za preventivo in vzgojo v cestnem prometu si želimo, da projekt jeseni zaživi in da starši, stari starši oz. prostovoljci postopno prevzamejo skrb za varen peš prihod otrok v šolo skozi celo šolsko leto.**

Več o projektu Pešbus si lahko preberete na spletni strani aktivnovsolo.si, z vprašanji pa se lahko obrnete na e-naslov: sabina.gabrijel@skofjaloka.si ali 04/5112-330.

*Občinska koordinatorica Sabina Gabrijel, strokovna sodelavka SPVCP*